A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

2010. évi ötödik éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról

BEVEZETÉS

A ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló 389/2006/EK tanácsi rendelet[1] (a továbbiakban: a támogatási rendelet) meghatározza a ciprusi török közösségnek biztosított támogatás végrehajtásának konkrét lépéseit, és előírja, hogy az elért eredményekről éves jelentést kell beterjeszteni a Tanács és az Európai Parlament elé. Ez az ötödik jelentés a 2010. január 1 – december 31. közötti időszakra terjed ki.

A TÁMOGATÁS PROGRAMOZÁSA

A 2010. évi költségvetési keretből 3 millió EUR-t különítettek el az eltűnt személyek bizottsága (CMP) számára[2].

A program 2009–2010-re vonatkozó külső értékeléseit, a belső értékelő jelentést és az érintettekkel folytatott egyeztetéseket alapul véve a programozás a 2011. évi költségvetési keretből 28 millió EUR-t irányoz elő a támogatásra.

VÉGREHAJTÁSI MECHANIZMUS

A programot egy uniós tagállam olyan területén hajtják végre, amely nem áll az adott tagállam kormányának tényleges ellenőrzése alatt, és ahol felfüggesztették az uniós vívmányok alkalmazását. A támogatás végrehajtása elsősorban centralizált irányítás formájában, az Európai Bizottság által történik. Néhány projektet a Bizottság az Egyesült Nemzetek Fejlesztési Programjával (UNDP) közösen irányít.

A program megvalósítása során a Bizottságnak sajátos politikai, jogi és diplomáciai körülményekkel kell szembenéznie. Ad hoc megállapodásokra van szükség, melyek lehetővé teszik, hogy a hatékony és eredményes pénzgazdálkodás elveinek tiszteletben tartása mellett valósuljon meg a támogatás.

Az EU által finanszírozott támogatási programok esetében a kedvezményezett ország kormányával megkötött finanszírozási megállapodás határozza meg a támogatás végrehajtásának általános jogi keretét. E támogatásra azonban nem létezik ilyen megállapodás, ezért a Bizottságnak a helyszínen alkalmazhatónak ítélt szabályokra és körülményekre kell támaszkodnia. Mindez azt jelenti, hogy a szerződéses megállapodások kötésével a Bizottság a megszokottnál nagyobb kockázatot vállal.

A politikai helyzet miatt nehézkes lehet a ciprusi török hatóságok által szerződésszegés esetén kiadott visszafizettetési felszólítások végrehajtása. A Bizottság több intézkedést fogadott el a kockázatok csökkentése érdekében, mint például a kedvezményezettek intenzív nyomon követése és támogatása, a kifizetési feltételek felülvizsgálata, az előzetes kifizetéseknek az aláírt beszerzési szerződésekben rögzítettekkel történő összevetése, valamint a banki garanciák széles körű használata.

A Bizottság számít a ciprusi török közösség támogatására a program sikeres megvalósítása, és különösen annak hosszú távú fenntarthatósága érdekében. Egyeztetések folynak a ciprusi török érintettekkel is, hogy felmérjék igényeiket a jövőbeni finanszírozás kérdését illetően. Ciprusi török szakértőket már 2009-ben is bevontak az értékelő bizottságok munkájába, amely munka gyümölcse a 2010-ben megkötött szerződések alapjául szolgált. A projektek irányítóbizottságaiban betöltött szerepük tehát kulcsfontosságú.

A támogatási rendelet végrehajtásának sajátos körülményei miatt 2006-ban egy programcsoportot állítottak fel a Bizottság Bővítési Főigazgatóságán belül. A tartós megbízatással Cipruson dolgozó csoport a Nicosia északi részén található programtámogató irodát (EUPSO) használja. Az iroda szolgál a ciprusi török érintettek bevonásával megrendezésre kerülő találkozók és szemináriumok helyszínéül, valamint rajta keresztül lehetővé válik a projektek végrehajtásának közvetlen felügyelete is. Az irodai szolgáltatásokat továbbra is egy magánvállalkozó (Deutsche Gesellschaft für Technische Zusammenarbeit GmbH – GIZ) biztosítja egy 2012 júniusában lejáró szerződés keretében. A Bizottság ciprusi képviselete szintén otthont ad találkozóknak és szemináriumoknak.

A személyzeti kiadások finanszírozása 2010 óta az igazgatási költségvetésből történik. A jelentéstételi időszak kezdetére a programcsoport munkatársainak létszáma 29 főről (3 bizottsági tisztviselő és 26 szerződéses alkalmazott) 22 főre csökkent (2, illetve 20 fő). A létszámcsökkentés különösen a közbeszerzési csoportot érinti, továbbá a prioritások szigorú meghatározását és a személyzeti erőforrások átcsoportosítását követeli meg a program megfelelő nyomon követésének biztosítása érdekében.

VÉGREHAJTÁS A JELENTÉSTÉTELI IDőSZAK ALATT

Általános áttekintés

A támogatási program teljes egészében a megvalósítás fázisába lépett. A nyomon követés, a projektek fenntarthatóságának biztosítása, valamint a kedvezményezettek kapacitásának növelése különös hangsúlyt kapott azzal a céllal, hogy a program befejeztével ők vegyék majd át a projektek irányítását, főleg a nagyszabású építési beruházások és az áruszolgáltatás terén. A ciprusi török kedvezményezettek tapasztalathiánya a támogatási szerződések végrehajtását illetően egyrészt célzott képzések szervezését, másrészt pedig a gyakorlati lépések igen szoros nyomon követését tette szükségessé.

A teljesítés alatt álló (építési, szolgáltatási, szállítási és támogatási) szerződések száma 2010-ben 984-re emelkedett, amelyek közül 200 szerződésnek a végrehajtása történt meg.

A támogatási program 2010-ben jelentős hozzájárulást nyújtott egyes bizalomépítő intézkedésekhez, mint például az aknamentesítés, az eltűnt személyek bizottságának támogatása, valamint a Kato Pyrgos és Karavostasi közötti (ismertebb nevén Limnitis/Yeşilırmak) új határátkelőhely megnyitása.

Előrehaladás a célkitűzések terén

A támogatási program átfogó célja, hogy a ciprusi török közösség gazdasági fejlődésének ösztönzése révén elősegítse Ciprus újraegyesítését, különös hangsúlyt fektetve a sziget gazdasági integrációjára, a két közösség közötti és az EU-val ápolt kapcsolatok javítására, valamint az uniós jog végrehajtására való felkészülésre a ciprusi probléma átfogó rendezésének eredményessége esetén.

1. célkitűzés: Az infrastruktúra fejlesztése és átalakítása

Ami a vízügyi ágazatot illeti, a Nicosia északi részén, valamint Kyrenia, Gonyeli és Lefke/Lefka településeken húzódó elöregedett azbeszt-beton vízvezetékek cseréje 2010-re túlnyomórészt befejeződött. A ciprusi török kedvezményezettek által szolgáltatott adatok szerint Nicosia esetében a beruházásnak köszönhetően 15 %-kal csökkent a vízveszteség. Hosszú évek óta először a téli hónapokban is biztosított a folyamatos vízellátás. A vízminőség vizsgálatára szolgáló laboratóriumi eszközök is megérkeztek.

Famagusta és Morphou/Güzelyurt városok nagyszabású víz- és szennyvíz beruházási munkálatai 2010-ben a tervezettnél lassabban haladtak, de előreláthatóan 2011-re mindkét beruházás befejeződik és üzembe lehet helyezni őket. 2010-ben megkezdődött Mia Milia/Haspolat térségében a két közösség által használt új szennyvízkezelő telep építése, amely a tervek szerint 2012 második felére fog elkészülni (a projektet az UNDP hajtja végre).

A Sirianokhori/Kumköy térségébe tervezett tengervíz-sótalanító létesítmény megépítésére vonatkozó szerződést felfüggesztési záradék mellett írták alá 2009 decemberében azzal a céllal, hogy biztosítékot kapjanak a ciprusi törököktől egyrészt arra, hogy szabad és korlátozások nélküli hozzáférést biztosítanak az építkezési területhez, másrészt pedig arra, hogy segíteni fogják a projekt zökkenőmentes, hatékony és eredményes megvalósítását. A biztosíték megadását követően a felfüggesztést 2010 augusztusában visszavonták, és megkezdődött a szerződés első szakaszának végrehajtása, amely kísérleti tesztekből, valamint részletes tervek kidolgozásából állt. 2010 októberében azonban a területre való belépést korlátozták, és emiatt késett az első szakasz teljesítése, sőt megkérdőjeleződött a projekt folytatása is.

A természetvédelemmel kapcsolatos képzések tovább folytatódtak. A potenciális Natura 2000 területekre vonatkozó fenntartási tervek vázlatainak kidolgozását 2011 elején nyilvános konzultációk szervezésével segítették. Négy területen kezdtek hozzá a természetgazdálkodási és természetvédelmi létesítmények építéséhez (régészeti leletek miatt a munkálatokat néhány hónappal elhalasztották), továbbá megkezdődött egy tanösvény-hálózat kialakítása is. A természet védelmét szolgáló berendezések és eszközök, többek között egy automatikus erdőtűz-felismerő rendszer szállítása részben befejeződött. Egy különlegesen védett területen található egyetemi kampusz áthelyezéséről hozott döntést a ciprusi törökök visszavontak.

A települési szilárd hulladékok tekintetében a hangsúlyt a Koutsoventis/Güngör és Famagusta közelében található beruházások megvalósítására kötött építési szerződések teljesítése kapta. Miután a tulajdonjogi kérdést tisztázták, a Kato Dhikomo/Aşağı Dikmen projekt előrehaladása is zavartalanná vált. Az egészségügyi hulladékkezelő létesítményre kiírt és az UNDP által végrehajtott projekt a berendezések 2011 elején történő leszállításával csaknem teljesen befejeződött. A technikai segítségnyújtás a már meglévő hulladékkezelési szolgáltatások további szerkezetalakítására összpontosított. Az új szilárd hulladékkezelési rendszer irányítását átvenni hivatott működtető szerv kialakítása a vártnál szerényebb előrelépést produkált a jelentéstételi időszakban. A biológiailag lebontható hulladék komposztálással történő hasznosítását célzó projekt megvalósításához szükséges berendezések szállítása megtörtént.

Az energia ágazat esetében a szállítási szerződések többségét sikeresen teljesítették. 2010-ben leszállították, valamint üzembe is helyezték az elektrométereket és a kapcsolódó automatikus mérőleolvasó rendszert, a meddő teljesítményt kompenzáló berendezést, a mérőeszközöket kalibráló laboratóriumot, a szennyezés-ellenőrzési és időjárás-/szélmegfigyelési rendszert, a felügyeleti, vezérlő- és adatgyűjtő (SCADA) rendszert, illetve a villamosenergia-ellátással kapcsolatos ügyfélszolgálati rendszert. A beruházások minél hatékonyabb kihasználása érdekében néhány esetben elengedhetetlenül fontos a kedvezményezettek együttműködése (mint például megfelelőbb helyszín biztosítása, a hálózatra kapcsolás, a személyzet létszámának szükség szerinti növelése). A napenergia-erőmű építkezése megkezdődött, a többi szerződést illetően azonban igen kevés eredmény született. Az összekapcsolás mérésére irányuló szerződés keretében kialakítandó telephelyek előkészítését még nem végezte el a kedvezményezett. A villamosenergia-ellátás szerkezetátalakítását célzó technikai segítségnyújtás időben történő és hatékony végrehajtásához szükséges teljes körű együttműködés annak ellenére hiányzott, hogy a projekt célkitűzéseit a kedvezményezettek igényeihez igazították.

Ami a telekommunikáció ágazatát illeti, a hálózat korszerűsítését és lecserélését belefoglalják a szerződésbe. A helyszíni felmérést követően, a tényleges helyzet ismeretében maga a vállalkozó tett erre javaslatot. Az építkezési terület előkészítését az év vége felé kezdték meg, és a munkálatok a vállalkozó terveinek megfelelő ütemben folytak. A program technikai segítségnyújtási része azonban a vártnál lassabban haladt. A szolgáltatásnyújtás és a hálózat üzemeltetésének szétválasztását illetően, valamint az ágazat liberalizációjának kérdésében még nem született döntés.

A közlekedésbiztonsági projekt célkitűzéseire irányuló technikai segítségnyújtás a helyi közösségek forgalomirányítási terveinek kidolgozására, illetve az úthálózat kiépítésére terjedt ki. A szerződésekben foglalt feladatokat megvalósították, és a végrehajtásról szóló záró jelentések benyújtása is megtörtént. A hatékony baleseti információs adatbázis és adatgyűjtési rendszer létrehozását célzó technikai segítségnyújtás keretén belül elkészült a forgalmi eseményekkel kapcsolatos ismereteket javítani hivatott rendszer rendszerterve, és integrálták is azokba a hardverekbe, amelyek egy külön szállítási szerződés keretében érkeztek meg. A rendszer tesztelése és használóinak képzése jelenleg is folyamatban van. A járművek műszaki vizsgálatának és a vezetői engedélyek kiadási eljárásának javítására irányuló programok értékes tanácsokkal szolgáltak. A járművek műszaki állapotának alkalmankénti ellenőrzésére szolgáló berendezés működésbe helyezését későbbre halasztották, mivel a kedvezményezett azt egy külön erre a célra kialakított sávban kívánja elhelyezni, amely sáv még nem épült meg. A közlekedésbiztonságot népszerűsítő, valamint a közlekedésbiztonsági tudatosság növelését célzó oktatási kampányt kidolgozták, megvalósítására pedig 2011 folyamán kerül sor. A közlekedési balesetek leggyakoribb helyszínei, az ún. „fekete foltok” felszámolására irányuló projekt műszaki leírását felülvizsgálták.

2. célkitűzés: A társadalmi és gazdasági fejlődés ösztönzése

A vidékfejlesztési ágazati program keretében létrehozott négy technikai segítségnyújtási csoport (vidékfejlesztési támogatásokkal foglalkozó csoport, állattenyésztési, növénytermesztési, programirányítási egység) célzott képzést és technikai segítségnyújtást biztosított a mezőgazdasági termelőknek, az állatorvosoknak, a vidékfejlesztési szakértőknek, valamint a központi és helyi érintetteknek. A „Mezőgazdasági termelés javítása”, a „Vidéki vállalkozások támogatása” és a „Falvak kezdeményezései alapján történő közösségfejlesztés” című támogatási programok keretében az említett technikai segítségnyújtási csoportok további 225 kedvezményezettet részesítettek támogatásban. Az állatorvosi laboratóriumi és növénytermesztési berendezésekre vonatkozó szállítási szerződéseket teljesítették, és a berendezések üzembe helyezése is megtörtént. A vidékfejlesztési támogatásokkal foglalkozó csoport felülvizsgált és véglegesített egy előzetes vidékfejlesztési tervet, továbbá két helyi cselekvési tervet az uniós vidékfejlesztési alapelvekre vonatkozólag.

Az UNDP-vel közös irányítás mellett végrehajtott „Városi és helyi infrastruktúra javítása” című projekt keretében megnyitották a legújabb, hetedik határátkelőhelyet, megteremtve ezzel az összeköttetést Kato Pyrgos/Asagi Pirgo és Yeşilırmak/Limnitis falvak között. A megvalósíthatósági tanulmányt az EU finanszírozta, és 2,5 millió EUR-val járult hozzá a munkálatokhoz. Néhány, a sziget északi részén található település (nevezetesen Hisarköy/Kampyli, Akincilar/Louroukina falvak) rehabilitációs munkálatai befejeződtek. Felújították a Ledra utcai átkelőhely egyik oldala mentén magasodó épületek homlokzatát, továbbá hozzákezdtek a fallal körülvett Nicosia piacának renoválásához is.

Az oktatási technikák korszerűsítése érdekében 15 újabb támogatási szerződést írtak alá helyi iskolákkal , amely szerződések együttes értéke körülbelül 0,5 millió EUR. A szakképző intézményeknek szánt autóipari felszerelések és nyomtatóeszközök szállítása megtörtént.

Az általános és a középfokú oktatás jelenleg zajló reformjához biztosított technikai segítségnyújtás a főbb érintettek készségeinek fejlesztésére összpontosított, amelyet többek között az iskolai tanácstagok szűk csoportja számára szervezett intenzív képzéssel, tanulmányutakkal, a gyermekközpontú oktatás megvalósításához szükséges képzésekkel és támogatással, új minőségi előírások kidolgozásával, valamint az európai információkezelési rendszer fejlesztéséhez való hozzájárulással valósítottak meg.

Az egész életen át tartó tanulás, a társadalmi befogadás és az aktív munkaerő-piaci intézkedések projekt keretében a kkv-k, kamarák és egyéb képzési szervezetek részére megítélt támogatások közül 31 szerződést teljesítettek. Technikai segítségnyújtást biztosítottak a szakmai oktatás és a képzési rendszerek, az egész életen át tartó tanulás, valamint az aktív munkaerő-piaci intézkedések fejlesztésének és ösztönzésének érdekében, amelynek részeként Nicosia városában egy új munkaügyi központ nyitotta meg kapuit, továbbá külföldi tanulmányutakat és konferenciákat is szerveztek. A legnagyobb hangsúlyt a projektben érintettek képzésére, többek között a pályaorientációs tanácsadásra fektették.

A kkv-k versenyképességének ösztönzésére 2 támogatási program keretein belül 32 szerződés megvalósításához kezdtek hozzá a jelentéstételi időszak alatt, amelyek együttes értéke 4,5 millió EUR. A kkv-kat támogató programokat annak reményében hívták életre, hogy berendezéseik korszerűsítése, illetve az üzletvezetés gyakorlatának az uniós gyakorlattal való összehangolása révén fokozni tudják a ciprusi török magánszektor versenyképességét. A szerződésekben foglaltak döntő többsége még nem valósult meg; ez egyrészt a kedvezményezettek uniós közbeszerzési szabályokat illető tapasztalatlanságával magyarázható, másrészt pedig a bankgaranciákkal kapcsolatos ügyintézés lassúsága következtében csúsznak az előfinanszírozási kifizetések. Ezen túlmenően a magánszektor támogatását kiegészítették a gazdasági és IKT-fejlesztés területének legfontosabb intézményeit és fellépéseit célzó technikai segítségnyújtási projektről szóló szerződéssel (2,75 millió EUR értékben). A szerződés végrehajtása 2010 második felében kezdődött meg. Az eddig elért legfontosabb eredmény a magánszektor fejlesztési stratégiájának kidolgozásához biztosított szakértői segítségnyújtás.

3. célkitűzés: A megbékélés, a bizalomépítő intézkedések és a civil társadalom részére nyújtott támogatás megerősítése

Megbékélés, bizalomépítő intézkedések és a civil társadalom részére nyújtott támogatás: az odaítélt 44 támogatásból két projektet a kedvezményezett kérésére töröltek (a szerződés teljesítéséhez szükséges kapacitás hiánya miatt). Több kedvezményezett a projekt futamidejének meghosszabbítását kérte. Az operatív nyomon követés a programcsoport feladata volt, a pénzügyi ellenőrzést pedig független külső értékelőkre bízták.

A civil társadalom támogató csoport (technikai segítségnyújtás csoport) támogatások kezelésével és kapacitásbővítő tevékenységekkel kapcsolatos tanácsadás formájában nyújtott iránymutatást és segítséget a pályázóknak.

Az EU továbbra is az eltűnt személyekkel foglalkozó bizottság legfőbb támogatója, amely bizottság célja kideríteni, mi is történt valójában az 1963-64-es és 1974-es tragikus események óta mindkét közösségben hivatalosan eltűntként számon tartott emberekkel. A három millió EUR értékű szerződés végrehajtása a tervek szerint 2011 februárjában fejeződik be. A programot bemutató dokumentáció elkészült, és a terjesztése is megkezdődött annak érdekében, hogy a bizottság tevékenységeit minél szélesebb körben ismertessék meg az emberekkel.

Aknamentesítés : A puffer zóna aknamentesítését várhatóan 2011 áprilisára fejezik be. Az ENSZ kezdeményezte ugyan az aknamentesítés kiterjesztését a puffer zóna határain kívülre is, a Bizottság azonban jelen pillanatban nem rendelkezik sem politikai felhatalmazással, sem pedig erőforrásokkal ahhoz, hogy eleget tegyen e kérésnek.

Az Európa Tanács által végrehajtott Politikai Tanulmányok Akadémiája projekt tevékenységei elsősorban a sziget uniós jövőjének szempontjából különlegesen fontos kérdések még teljesebb megértésére irányulnak. A második egyetemi tanév folyamán összesen 30, mindkét ciprusi közösséget képviselő fiatal vezető vett részt a szemináriumokon.

4. célkitűzés: A ciprusi török közösség közelítése az Európai Unióhoz

Az ösztöndíjprogram negyedik egyetemi tanéve során 96 ösztöndíjat (22 tanár, 10 felsőfokú végzettséggel még nem rendelkező diák és 64 diplomás hallgató) osztottak ki. A diákok és a tanárok szabadon választhattak a tanulmányi és képzési programok közül, de kiemelt jelentőséget tulajdonítottak azon tudományterületeknek, ahol jelenleg is szakemberhiány tapasztalható a ciprusi török közösségben (mint például közgazdaságtan, európai tanulmányok, valamennyi mérnöki terület, közigazgatás és államháztartás). A fogadó államok az Egyesült Királyság, Hollandia, Németország, Olaszország, Spanyolország, Svédország, Észtország, Lettország, Görögország, Finnország, Csehország, Lengyelország és Magyarország voltak.

A „Fiatalok csereprogramjai és más, személyes emberi kapcsolatok támogatása” elnevezésű támogatási program keretében 15 projektet valósítottak meg. A második pályázati felhívás keretében finanszírozott projektek némelyikének esetében ugyan azok időtartamának meghosszabbítását kérvényezték, de előreláthatólag az összes projekt meg fog valósulni 2011 végére.

Az információs központ , amely magával az EU-val, illetve a támogatási programmal kapcsolatban felmerülő kérdésekben nyújt felvilágosítást a ciprusi törökök számára, meghatározó tájékoztató eszközzé nőtte ki magát. A központ honlapja 2010 óta érhető el az interneten. Az információs központ 26 népszerűsítő és tájékoztató jellegű eseményt szervezett (tanulmányutak, konferenciák, szemináriumok, az EU kialakulásának történetét, intézményeit, döntéshozatali folyamatait és politikáját bemutató előadássorozat, valamint a közbeszerzési szabályokra és projektmenedzsmentre irányuló, személyre szabott tanfolyamok). Több ízben szolgált a támogatási program díjkiosztó ünnepségeinek helyszínéül, és az információs központhoz köthető a támogatási programmal foglalkozó mintegy 7 publikációnak és 22 tájékoztatónak török nyelvre történő fordítása is. Két mennyiségi felmérést készítettek azzal a céllal, hogy átfogó képet kapjanak egyrészt az EU megítéléséről a ciprusi törökök körében, másrészt pedig a ciprusi török közösségre irányuló uniós tevékenységeiről. Az összegyűjtött adatokat alátámasztandó, további három minőségi felmérést is végeztek. Tizenhat eseményt a helyi televízióban is nyomon követhettek az érdeklődők. A kedvezményezett közösség egyre célirányosabb kérdései az információs központot folyamatos kihívások elé állítják, amelyeknek kizárólag a szolgálatás minőségének tökéletesítésével lehet megfelelni.

5. célkitűzés: A ciprusi török közösség felkészítése a közösségi vívmányok bevezetésére és végrehajtására

Elsősorban az Európai Bizottság technikai segítségnyújtás és információcsere eszközét (TAIEX) használták arra a támogatásnyújtásra, amelynek célja, hogy a ciprusi probléma átfogó rendezését követően felkészítse a ciprusi török közösséget a közösségi vívmányok végrehajtására.

A támogatási rendelet célkitűzéseinek megvalósítása érdekében a TAIEX összesen 365 technikai segítségnyújtási tevékenységre teremtett lehetőséget, mint például távoli szakértői asszisztencia biztosítása és tanulmányutak szervezése.

A tevékenységek elsősorban az uniós vívmányok jövőbeni alkalmazására irányuló program (PFAA) fejlesztésére összpontosultak. A PFAA keretet biztosít a technikai segítségnyújtás, valamint a képzések tervezéséhez és lebonyolításához. A PFAA 13 ágazatában[3] nyújtottak támogatást. 2010 folyamán a ciprusi törökök a technikai segítségnyújtásnak a közösségi vívmányok további három területére[4] történő kiterjesztését szorgalmazták.

A célkitűzéseket hatékonyabban és eredményesebben megvalósítandó, 2009 végén a ciprusi török közösség számára biztosított TAIEX támogatás középtávú és projektalapú formát öltött. Mintegy 97 uniós tagállami szakértőt választottak ki, hogy technikai segítséget nyújtsanak a középtávú projektek végrehajtásához.

A TAIEX az uniós vívmányokkal összehangolt jogi szövegek készítéséről tartott képzést annak érdekében, hogy e szövegek azonnal alkalmazhatók legyenek egy átfogó megállapodás hatálybalépése esetén. Az uniós források jövőbeni kezeléséhez kapcsolódóan továbbra is többféle képzést tartottak az állami kiadások igazgatásáról.

A zöld vonalon keresztül bonyolított kereskedelem fejlesztéséhez nyújtott támogatás is a TAIEX-hez kötődik. A kereskedelem előmozdítása érdekében rendszeresen mozgósították az uniós tagállami szakértőket, hogy állat- és növény-egészségügyi természetű vizsgálatokat végezzenek a burgonyán és a halakon.

A levegőminőség megfigyelésére irányuló három szállítási szerződést teljesítették, és a berendezések üzembe helyezése is megtörtént. Az ágazat folyamatban lévő technikai segítségnyújtási szerződései a leszállított berendezéssel naponta egyszer elvégzett minőségellenőrzési és minőségbiztosítási eljárások kidolgozására koncentráltak, továbbá hozzájárultak a levegőminőség nyomonkövetési terveinek kidolgozásához is. A nyomonkövetési rendszer mérőállomásainak működtetéséhez és az összegyűjtött adatok feldolgozásához elengedhetetlenül fontos, hogy a ciprusi törökök gondoskodjanak a megfelelő személyzeti ellátottságról vagy a munka alvállalkozókra bízása esetén az azok kifizetéséhez szükséges pénzügyi forrásokról.

Tanulmányok

A Világbankkal „a növekedést és a fenntartható fejlődést szolgáló gazdaságelemzési program” keretében elkészítendő tanulmányokra kötött 1 millió EUR értékű vagyonkezelői alapról szóló megállapodás végrehajtását késleltette a Ciprusi Köztársaság és a Világbank között fennálló véleménykülönbség a használt terminológiát illetően.

Pénzügyi végrehajtás (szerződések és kifizetések)

Szerződéskötés

A 2009. évi kötelezettségvállalási előirányzatok összege 2,5 millió EUR volt, amely összeg 78 %-ára kötöttek szerződést. Összesen 106 új, a 2010-2011-es tanévben folyósítandó ösztöndíjakra és az iskolák támogatására irányuló szerződést írtak alá.

A támogatási program számára 2006–2010 között megítélt teljes keretösszeg 264,5 millió EUR-t tett ki.

Kifizetések

2010-ben az Európai Bizottság 62,7 millió EUR-t, közel 18 %-kal kevesebbet fizetett ki, mint ami a költségvetés eredeti terveiben szerepelt. Ez az eltérés a 27,5 millió EUR értékű tengervíz-sótalanító létesítmény megépítésére irányuló projekt, valamint az összesen 4 millió EUR értékben odaítélt vidékfejlesztési támogatások teljesítésének kései kezdésével magyarázható.

2010 végéig összesen 132 millió EUR-t (a teljes szerződéses összeg 52 %-át) fizettek ki.

Nyomon követés

A közbenső felülvizsgálati mechanizmus (IRM) fórumként szolgál a programvégrehajtás részleteinek kedvezményezettekkel történő megvitatásához. 2010 folyamán két alkalommal szerveztek találkozót.

Szintén 2010-ben került sor a TAIEX-támogatás nyomon követésére szolgáló külön mechanizmus beindítására.

A programcsoport tevékenységei 2010-ben a nyomon követésre összpontosítottak, amelynek eszközéül elsősorban tanulmányutak és a projekt irányítóbizottságainak munkájában való részvétel szolgáltak. Szerződést kötöttek továbbá a pénzügyi nyomon követés külsős támogatásáról.

Audit és ellenőrzések

A Bővítési Főigazgatóság operatív ellenőrzési egysége szerződési és kifizetési ügyletekből álló mintát vizsgált meg; az eredményeket bemutató jelentés 2011 első negyedévére várható.

A Számvevőszék 2011-ben esedékes teljesítményellenőrzésének előkészületeként 2010 novemberében került sor annak tényfeltáró missziójára.

Értékelés

A civil társadalom és a vidékfejlesztés ágazatára kiterjedő, 2010-ben elkészített félidős értékelések következtetései arra mutatnak rá, hogy a folyamatban lévő projektek fennmaradásának biztosításához folyamatos, többéves finanszírozásra van szükség.

Tájékoztatás, nyilvánosság és láthatóság

A jelentéstételi időszak alatt 17 sajtóközleményt adtak ki a programokhoz kapcsolódó kérdésekről. A népszerűsítő tevékenységek többsége az információs központhoz köthető.

A két legfőbb esemény a Kato Pyrgos/Karavostasi határátkelőhely megnyitása, valamint annak az eltűnt személyek bizottságáról szóló, az EU által finanszírozott ismeretterjesztő filmnek a vetítése volt, amelyet 2010 októberében Füle biztos jelenlétében mutattak be.

A 2010 augusztusában végzett mennyiségi elemzés alapján megállapítható, hogy a ciprusi török közösség körében javult az EU megítélése, és ebben fontos szerepe volt az információs központnak.

A Bizottság képviselete által a ciprusi török közösség részére szervezett tevékenységeknek köszönhetően nőtt a támogatási program láthatósága, és megerősödött az EU iránti bizalom.

Konzultációk a Ciprusi Köztársaság kormányával

Rendszeres találkozókra került sor a Ciprusi Köztársaság kormányának képviselőivel, különösen akkor, ha biztosok vagy vezető bizottsági tisztviselők látogatták meg a szigetet.

Az ingatlanok tulajdonjogának ellenőrzése tekintetében a Bizottság 2010-ben is a Ciprusi Köztársaság kormányának illetékes szolgálataival folytatott együttműködésre támaszkodott. Kiemelten kezelték azt a kérdést, hogy milyen módon lehet folytatni a Kato Dhikomo/Aşağı Dikmen településhez közeli, részben ciprusi görög tulajdonosok kezén lévő felhagyott szeméttelep rehabilitációját.

KÖVETKEZTETÉSEK

A jelentéstételi időszak alatt a tevékenységek a következőkre összpontosítottak:

1. A projektek megvalósítása és nyomon követése.

2. A 2011. évi támogatások programozása.

A korábbi jelentésekben említett néhány kihívás továbbra is megoldásra vár. A jelentéstételi időszak alatt a támogatási program végrehajtását érintő megállapítások többek között a következők voltak:

3. A támogatási program célkitűzéseinek mevalósításához elengedhetetlenül fontos a ciprusi török és görög közösség közötti együttműködés , az együttműködés eléréséhez azonban hosszabb időre és különböző ösztönzőleg ható tevékenységekre van szükség.

4. A kedvezményezett közösség támogatásfelvevő képessége alacsony: a kapacitásbővítés ugyan meglehetősen időigényes folyamat, a projektek teljesítése ugyanakkor töretlen javulást mutat.

5. Az uniós közbeszerzési szabályokra vonatkozó tapasztalat hiánya miatt sokszor késik a támogatások teljesítése. A szükséges tapasztalat megszerzésében a kedvezményezettek a programcsoportra és a technikai segítségnyújtási csoportokra támaszkodhatnak.

6. A nagyobb infrastrukturális beruházások fenntarthatósága a ciprusi törökök által rendelkezésre bocsátandó szakképzett munkaerő és finanszírozási források meglététől függ.

7. Az építési területek nem megfelelő előkészítése miatt az energiaágazati és távközlési projekteknél jelentős késedelem tapasztalható.

8. A költségvetési megszorítások következtében elkerülhetetlenné vált létszámleépítés következtében a prioritások szigorú meghatározására, illetve a személyzeti erőforrások átcsoportosítására van szükség a megfelelő nyomon követés biztosítása érdekében, sőt a létszámleépítés a program által elért eredmények ismertetésének hatékonyságát is veszélybe sodorhatja.

[1] HL L 65., 2006.3.7., 5. o.

[2] A Bizottság C(2010)6874 számú határozata az Eltűnt Személyek Bizottsága részére 2010-ben biztosított pénzügyi támogatásról.

[3] A tőke szabad mozgása; közbeszerzés; uniós társasági jog; uniós versenypolitika; pénzügyi ellenőrzés; pénzügyi szolgáltatások; mezőgazdaság és vidékfejlesztés; élelmiszer-biztonság, állat- és növény-egészségügyi politika; közúti szállítás; statisztika; foglalkoztatás és szociálpolitika; környezetvédelem; fogyasztó- és egészségvédelem.

[4] A szakképesítések kölcsönös elismerése; szellemi tulajdonjogok; áruk szabad mozgása.